b'\n_START_ARTICLE_\nSofer Stam\n_START_PARAGRAPH_\nSofer Stam (\xc3\xaen ebraic\xc4\x83: \xd7\xa1\xd7\x95\xd7\xa4\xd7\xa8 \xd7\xa1\xd7\xaa"\xd7\x9d, prescurtarea cuvintelor \xd7\xa1\xd7\x95\xd7\xa4\xd7\xa8 \xd7\xa1\xd7\xa4\xd7\xa8\xd7\x99 \xd7\xaa\xd7\x95\xd7\xa8\xd7\x94 \xd7\xaa\xd7\xa4\xd7\x99\xd7\x9c\xd7\x99\xd7\x9f \xd7\x95\xd7\x9e\xd7\x96\xd7\x95\xd7\x96\xd7\x95\xd7\xaa, Sofer Sifrei Tora, Tefilin uMezuzot) este numele actual al scribului ritual, expert \xc3\xaen caligrafia ebraic\xc4\x83 \xc3\xaentrebuin\xc8\x9bat\xc4\x83 \xc3\xaen textele sanctificate, uzate \xc3\xaen cultul iudaic. Forma la plural este \xe2\x80\x9esofrim\xe2\x80\x9d sau \xe2\x80\x9esofrey Stam\xe2\x80\x9d. Cuvintele \xe2\x80\x9esofer\xe2\x80\x9d, \xe2\x80\x9esofrim\xe2\x80\x9d ca \xc8\x99i cuv\xc3\xa2ntul \xe2\x80\x9esefer\xe2\x80\x9d \xd7\xa1\xd7\xa4\xd7\xa8(carte) sunt construite dupa r\xc4\x83d\xc4\x83cina sfr \xd7\xa1\xd7\xa4\xd7\xa8 sau verbul \xe2\x80\x9esafor\xe2\x80\x9d \xe2\x80\x9ea num\xc4\x83ra\xe2\x80\x9d.\n_START_SECTION_\nSfera de activitate\n_START_PARAGRAPH_\n\xc3\x8en vechime el se numea \xe2\x80\x9eSofer\xe2\x80\x9d pur \xc8\x99i simplu, dar ast\xc4\x83zi se adaug\xc4\x83 acronimul ebraic \xe2\x80\x9eSTaM\xe2\x80\x9d, de la \xe2\x80\x9eSifrei Tor\xc3\xa1, Tfilin, Mezuzot\xe2\x80\x9d, pentru a sublinia c\xc4\x83 este vorba de cel care copiaz\xc4\x83 literele din sulurile de Tora, \xc8\x99i inscrip\xc8\x9biile de pe fragmentele de pergament incluse \xc3\xaen filacterii Tfilin \xc8\x99i \xc3\xaen u\xc8\x99orii numi\xc8\x9bi Mezuz\xc3\xa1, \xc8\x99i pentru a deosebi de cuv\xc3\xa2ntul ebraic modern \xe2\x80\x9esofer\xe2\x80\x9d care \xc3\xaenseamn\xc4\x83 \xe2\x80\x9escriitor\xe2\x80\x9d. Scribul numit sofer Stam este dator de a urma ni\xc8\x99te reguli precise ale scrierii tradi\xc8\x9bionale at\xc3\xa2t \xc3\xaen ce prive\xc8\x99te forma literelor c\xc3\xa2t \xc8\x99i uneltele de scris folosite._NEWLINE_\xc3\x8en afar\xc4\x83 de sulurile de Tora (pe care sunt scrise \xc3\xaen ebraica biblic\xc4\x83 cele cinci c\xc4\x83r\xc8\x9bi ale Torei sau Pentateuhului), \xc3\xaen sarcina soferului Stam, intra \xc8\x99i copierea altor suluri care se citesc \xc3\xaen sinagog\xc4\x83:C\xc3\xa2ntarea C\xc3\xa2nt\xc4\x83rilor (Shir Hashirim) , Cartea Rut (Meghilat Rut), Cartea Esterei (Meghilat Ester), Ecleziastul \xc8\x99i Pl\xc3\xa2ngerile lui Ieremia (Meghilat Eih\xc3\xa1), de asemenea c\xc4\x83r\xc8\x9bile profe\xc8\x9bilor folosite \xc3\xaen citirea de c\xc4\x83tre credincio\xc8\x99i a a\xc8\x99a numitei Haftar\xc3\xa1 (pasaj din textele profe\xc8\x9bilor evrei), pericopa talmudic\xc4\x83 \xe2\x80\x9ePitum Haktoret\xe2\x80\x9d (Prepararea t\xc4\x83m\xc3\xa2ii) , de asemenea documentele de divor\xc8\x9b Get, la plural Gittin._NEWLINE_\xc3\x8en anumite comunit\xc4\x83\xc8\x9bi, ca de exemplu cea a rabinului Haim Kanievski din Bney Brak, Israel, sofrey Stam copiaz\xc4\x83 \xc8\x99i alte c\xc4\x83r\xc8\x9bi ale Bibliei ebraice, ca de exemplu Psalmi sau Cartea lui Ezra. Aceast\xc4\x83 tendin\xc8\x9b\xc4\x83 a fost \xc3\xaencurajat\xc4\x83 \xc3\xaen secolul al XIX lea de c\xc4\x83tre rabinul Shlomo Boyarski din Ierusalim. Evreii din Slonim, din Lituania mare de odinioar\xc4\x83, azi \xc3\xaen Belarus, erau renumi\xc8\x9bi prin miile lor de scribi rituali califica\xc8\x9bi. Dac\xc4\x83 nu se respect\xc4\x83 regulile tradi\xc8\x9bionale ale legii iudaice Halah\xc3\xa1, documentele scrise respective nu sunt valide din punctul de vedere al religiei._NEWLINE_Sofrim Stam scriu de obicei \xc3\xaen acela\xc8\x99i tip de scriere \xc8\x99i contractele religioase de c\xc4\x83s\xc4\x83torie \xe2\x80\x9eKetuba\xe2\x80\x9d \xc3\xaen limba arameic\xc4\x83, precum \xc8\x99i edi\xc8\x9bii artistice \xc8\x99i ornamentale ale unor texte religioase, care nu necesit\xc4\x83 neap\xc4\x83rat calificarea lor special\xc4\x83, \xc8\x99i unde nu e nevoie de aplicarea regulilor tradi\xc8\x9bionale specifice men\xc8\x9bionate mai sus._NEWLINE_Tipul particular de caligrafie ebraic\xc4\x83 folosit de sofrim Stam se nume\xc8\x99te \xe2\x80\x9ektav stam\xe2\x80\x9d. Literele \xd7\xa9 \xd7\xa2 \xd7\x98 \xd7\xa0 \xd7\x96 \xd7\x92 \xd7\xa5 sunt \xc3\xaencununate deasupra cu liniu\xc8\x9be sub\xc8\x9biri ornamentale denumite \xe2\x80\x9etaghim\xe2\x80\x9d )(Taggim). Legea major\xc4\x83 iudaic\xc4\x83 cu privire la \xe2\x80\x9eSofrut\xe2\x80\x9d, ocupa\xc8\x9bia acestor caligrafi, se afl\xc4\x83 \xc3\xaen Talmud, \xc3\xaen tratatul denumit Sofrim (Masehet Sofrim)._NEWLINE_Potrivit ultimei din cele 613 porunci din cartea Deuteronomul 31, 19:_NEWLINE_\xe2\x80\x9eA\xc8\x99adar, scrie-\xc8\x9bi cuvintele c\xc3\xa2nt\xc4\x83rii acesteia \xc8\x99i \xc3\xaenva\xc8\x9b\xc4\x83 pe fiii lui Israel \xc8\x99i le-o pune \xc3\xaen gura lor, pentru ca aceasta c\xc3\xa2ntare s\xc4\x83-Mi fie m\xc4\x83rturie printre fiii lui Israel\xe2\x80\x9d_NEWLINE_Maimonide a conchis c\xc4\x83 este un comandament pentru orice evreu s\xc4\x83-\xc8\x99i fac\xc4\x83 scris un sul de Tora. Dac\xc4\x83 o copiaz\xc4\x83 el \xc3\xaensu\xc8\x99i e ca \xc8\x99i cum ar fi primit-o el \xc3\xaensu\xc8\x99i pe Muntele Sinai, iar dac\xc4\x83 nu \xc8\x99tie s\xc4\x83 o copieze, i-o vor copia al\xc8\x9bii. Ulterior au beneficiat credincio\xc8\x99ii evrei de edi\xc8\x9bii tip\xc4\x83rite ale Torei numite Humash, \xc8\x99i atunci unii \xc3\xaenv\xc4\x83\xc8\x9ba\xc8\x9bi (Baruch Halevi Epstein - Tor\xc3\xa1 tmim\xc3\xa1) au fost de p\xc4\x83rere c\xc4\x83 mai \xc3\xaensemnat e studiul Torei scrise \xc8\x99i orale, dec\xc3\xa2t cheltuiala personal\xc4\x83 pentru scrierea unui sul de Tor\xc3\xa1.\n_START_SECTION_\nCalificarea \xc8\x99i cerin\xc8\x9bele. Manuale\n_START_PARAGRAPH_\nDup\xc4\x83 iudaismul ortodox, un sofer Stam trebuie s\xc4\x83 respecte preceptele religioase \xc3\xaen via\xc8\x9ba sa cotidian\xc4\x83, s\xc4\x83 fie un om bun \xc8\x99i s\xc4\x83 cunoasc\xc4\x83 bine legile ocupa\xc8\x9biei sale. Nu este necesar s\xc4\x83 posede o preg\xc4\x83tire rabinic\xc4\x83. Ucenicia \xc3\xaen meserie, numit\xc4\x83 Shimush, se face pe l\xc3\xa2ng\xc4\x83 un alt me\xc8\x99ter \xc3\xaen aceast\xc4\x83 art\xc4\x83. Evreii ortodoc\xc8\x99i evrei a\xc8\x99kenazi, \xc3\xaentre care cei hasidici din mi\xc8\x99carea Habad, cei sefarzi,etc au anumite forme grafice particulare ale literelor_NEWLINE_Partea cea mai grea a profesiei nu este at\xc3\xa2t caligrafia \xc3\xaens\xc4\x83\xc8\x99i, c\xc3\xa2t \xc8\x9binerea minte a miilor de reguli obligatorii referitoare la copiatul sulurilor de Tor\xc3\xa1 \xc8\x99i al celorlalte c\xc4\x83r\xc8\x9bi sacre scrise pe suluri de pergament, a filacteriilor \xc8\x99i a u\xc8\x99orilor. Un sul de Tor\xc3\xa1 con\xc8\x9bine 304,805 litere, iar copierea lui dureaz\xc4\x83 \xc3\xaen medie un an - un an \xc8\x99i jum\xc4\x83tate._NEWLINE_Dup\xc4\x83 ce s-au g\xc4\x83sit numero\xc8\x99i scribi care nu \xc8\x99tiau cum trebuie sau de loc prescrip\xc8\x9biile religioase cu privire la meseria lor, rabini strict ortodoc\xc8\x99i \xc3\xaen frunte cu Moshe Sofer Schreiber, cunoscut ca Hatam Sofer, din Bratislava (pe atunci, \xc8\x99tiut\xc4\x83 \xc8\x99i ca Pressburg sau Pozsony), au decis ca sofrey Stam s\xc4\x83 ob\xc8\x9bin\xc4\x83 autoriza\xc8\x9bie de liber\xc4\x83 practic\xc4\x83 de la tribunalele rabinice (Beit Din raban\xc3\xad). Mai t\xc3\xa2rziu, \xc3\xaen 1935 s-a \xc3\xaenfiin\xc8\x9bat la Var\xc8\x99ovia o organiza\xc8\x9bie numit\xc4\x83 Shomrey Stam (P\xc4\x83zitorii Stam), singura calificat\xc4\x83 de a autoriza scribii rituali evrei din Polonia \xc8\x99i \xc3\xaemprejurul ei. Organiza\xc8\x9bia nu a activat prea mult\xc4\x83 vreme din cauza catastrofei evreilor polonezi din anii 1939-1945._NEWLINE_Activitatea acestei organiza\xc8\x9bii a fost reluat\xc4\x83 \xc3\xaencep\xc3\xa2nd din 1975 \xc3\xaen Israel \xc8\x99i S.U.A. de c\xc4\x83tre comitetul numit Vaad Mishmeret Stam care ac\xc8\x9bioneaz\xc4\x83 la Ierusalim, Bnei Brak \xc8\x99i Brooklyn, New York.\n_START_SECTION_\nManualele\n_START_PARAGRAPH_\nPrincipalele texte din care se \xc3\xaenva\xc8\x9b\xc4\x83 arta scribilor rituali evrei, includ: manualul \xe2\x80\x9eKeset Ha-Sofer\xe2\x80\x9d (\xe2\x80\x9eC\xc4\x83limara scribului\xe2\x80\x9d) de rabinul Shlomo Ganzfried ,\xe2\x80\x9eMishnat Sofrim\xe2\x80\x9d (\xe2\x80\x9e\xc3\x8env\xc4\x83\xc8\x9b\xc4\x83tura scribilor\xe2\x80\x9d) de rabinul Israel Meir Hacohen, cunoscut ca Hafetz Haim, \xe2\x80\x9eHasdey David\xe2\x80\x9d, \xe2\x80\x9eMishna Brur\xc3\xa1 volumul I(B) - legile Tfillin\xe2\x80\x9d, \xe2\x80\x9eMishneh Torah: Hilchot Tefillin uMezuzah v\xe2\x80\x99Sefer Torah\xe2\x80\x9d, \xe2\x80\x9eHilchot Tzitzit\xe2\x80\x9d, \xe2\x80\x9eMishnat Hasofer\xe2\x80\x9d, \xe2\x80\x9eLikkut Sifrey\xe2\x80\x9d, \xe2\x80\x9eShulhan Aruch Harav\xe2\x80\x9d. etc.\n_START_SECTION_\nUneltele\n_START_PARAGRAPH_\nUn sofer stam se folose\xc8\x99te de un toc din trestie sau pan\xc4\x83 de g\xc3\xa2sc\xc4\x83 (uneori de curcan), numit kolm\xc3\xb3s sau kulm\xc3\xb3s (\xd7\xa7\xd7\x95\xd7\x9c\xd7\x9e\xd7\x95\xd7\xa1) \xc8\x99i de o cerneal\xc4\x83 special\xc4\x83, numit\xc4\x83 \xe2\x80\x9edyo stam\xe2\x80\x9d, preparat\xc4\x83 dup\xc4\x83 o re\xc8\x9bet\xc4\x83 din vechime, con\xc8\x9bin\xc3\xa2nd ulei, catran, cear\xc4\x83, \xc8\x99i o cantitate mic\xc4\x83 de miere. Dac\xc4\x83 ini\xc8\x9bial tocurile erau \xc3\xaen majoritatea lor din trestie, ulterior s-a r\xc4\x83sp\xc3\xa2ndit folosirea de pene, dar denumirea kolmos, din grecescul \xce\xba\xce\xb1\xce\xbb\xce\xac\xce\xbc\xce\xbf\xcf\x82 (\xc3\xaen latin\xc4\x83 calamus = toc) care \xc3\xaenseamn\xc4\x83 trestie, s-a p\xc4\x83strat. Textele se copiaz\xc4\x83 pe pergamente sau vellum special denumite \xc3\xaen ebraic\xc4\x83 Klaf sau Gvil \xc8\x99i preparate manual din fragmente p\xc4\x83trate de piele de \xe2\x80\x9eanimal pur\xe2\x80\x9d, dup\xc4\x83 rigorile legii religioase iudaice: vit\xc4\x83, oaie, capr\xc4\x83 sau c\xc4\x83prioar\xc4\x83.\n_START_SECTION_\nCorectura\n_START_PARAGRAPH_\nMunca scribilor \xe2\x80\x9eSofrei Stam\xe2\x80\x9d este controlat\xc4\x83 de obicei manual c\xc4\x83tre de doi corectori, de asemenea de profesie sofrei stam, precum \xc8\x99i cu ajutorul computerului.\n_START_SECTION_\nFemeile \xc8\x99i meseria de sofer stam\n_START_PARAGRAPH_\nDup\xc4\x83 Tratatul talmudic Gittin 45 b, "c\xc4\x83r\xc8\x9bile Torei, tfilin \xc8\x99i mezuzot care au fost scrise de un "mosser" (informator), un "eretic", un "adorator al stelelor", un rob, o femeie, un minor, un "Kutit" (samaratean) sau un evreu apostat, nu sunt valide pentru cult". Codul medieval \xe2\x80\x9eArba\xc3\xa1 Turim\xe2\x80\x9d )(\xe2\x80\x9eTur\xe2\x80\x9d) nu include, totu\xc8\x99i, femeile \xc3\xaen lista celor care nu au voie s\xc4\x83 copieze c\xc4\x83r\xc8\x9bi de Tor\xc3\xa1, ceea ce este privit de unii ca o dovad\xc4\x83 ca femeile ar putea fi \xe2\x80\x9esofrot Stam\xe2\x80\x9d. In prezent, practic toate autorit\xc4\x83\xc8\x9bile iudaice ortodoxe, inclusiv ortodoxe moderne contest\xc4\x83 femeilor dreptul de a copia un sul de Tor\xc3\xa1. \xc3\x8en schimb li se permite scrierea de contracte de c\xc4\x83s\xc4\x83torie Ketuba, copierea sulurilor C\xc4\x83r\xc8\x9bii Esterei, etc_NEWLINE_Interdic\xc8\x9bia men\xc8\x9bionat\xc4\x83 cu privire la femei nu exist\xc4\x83 \xc3\xaens\xc4\x83 \xc3\xaen congrega\xc8\x9bii ale iudaismului reformat, conservativ \xc8\x99i reconstruc\xc8\x9bionist. \xc3\x8en anul 2003 o evreic\xc4\x83 din Canada, Aviel Barclay a devenit \xe2\x80\x9esoferet Stam\xe2\x80\x9d autorizat\xc4\x83, iar \xc3\xaen 2007 Jen Taylor Friedman din Marea Britanie care se consider\xc4\x83 ortodox\xc4\x83 egalitarist\xc4\x83 \xc8\x99i e legat\xc4\x83 \xc3\xaen general de comunit\xc4\x83\xc8\x9bi de rit conservativ \xc8\x99i reconstruc\xc8\x9bionist, a devenit prima femeie \xe2\x80\x9esoferet Stam\xe2\x80\x9d care a copiat un sul \xc3\xaentreg de Tor\xc3\xa1. \xc3\x8en anul 2010 un sul de Tor\xc3\xa1 a fost copiat\xc4\x83 \xc3\xaen \xc3\xaentregime de un grup de \xc8\x99ase evreice din Brazilia, Canada, Israel \xc8\x99i Statele Unite, \xc3\xaen cadrul a\xc8\x99a numitului Women\'s Torah Project .'